NEUVOSTON ASETUS (EY) N:o 1572/98,

annettu 17 päivänä heinäkuuta 1998,

Euroopan koulutussäätiön perustamisesta annetun asetuksen (ETY) N:o 1360/90 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 235 artiklan,

ottaa huomioon komission ehdotuksen (1),

ottaa huomioon Euroopan parlamentin lausunnon (2),

ottaa huomioon talous- ja sosiaalikomitean lausunnon (3),

sekä katsoo, että

1) Eurooppa-neuvosto kehotti kokouksessaan Strasbourgissa 8 ja 9 päivänä joulukuuta 1989 neuvostoa tekemään tarvittavat päätökset Euroopan koulutussäätiön perustamiseksi Keski- ja Itä-Euroopan maille komission aloitteesta; tämän johdosta neuvosto antoi 7 päivänä toukokuuta 1990 asetuksen (ETY) N:o 1360/90 (4), jolla perustettiin kyseinen säätiö,

2) asetuksen (ETY) N:o 1360/90 mukaisesti säätiön ohjelmiin osallistumiskelpoiset maat ovat asetuksen (ETY) N:o 3906/89 (5) (Phare-ohjelma) ja asetuksen (Euratom, EY) N:o 1279/96 (6) (Tacis-ohjelma) mukaisesti taloudelliseen tukeen oikeutettuja maita,

3) Barcelonassa 27 ja 28 päivänä marraskuuta 1995 kokoontuneet neuvoston, komission, jäsenvaltioiden ja Välimeren alueen kumppanuusmaiden edustajat sopivat EU:n ja Välimeren maiden kumppanuussopimuksen tekemisestä annetussa julistuksessaan lisäävänsä yhteiskunnallisen, kulttuurillisen ja inhimillisen ulottuvuuden korostamista; tämän tavoitteen saavuttamiseksi Barcelonan julistuksen mukaisesti täytäntöönpannussa työohjelmassa säädetään toiminnan keskittämisestä aluksi erityisesti ammatilliseen koulutukseen, johon Euroopan koulutussäätiö osallistuu; Eurooppa-neuvosto kokouksessaan 15 ja 16 päivänä joulukuuta 1995 Madridissa kehotti neuvostoa ja komissiota panemaan täytäntöön Barcelonan julistuksen ja työohjelman,

4) asetuksessa (EY) N:o 1488/96 (7) säädetään rahoituksellisista ja teknisistä toimenpiteistä taloudellisen ja yhteiskunnallisen rakenneuudistuksen tukemiseksi Euro-Välimeri-yhteistyökumppanuuden (MEDA) puitteissa,

5) Välimeren alueen kumppanuusmaiden pyrkimyksissä uudistaa taloudellisia ja yhteiskunnallisia rakenteitaan inhimillisten voimavarojen kehittäminen on olennaisen tärkeää vakauden ja vaurauden ja erityisesti sosioekonomisen tasapainon saavuttamiseksi pitkällä aikavälillä,

6) säätiö perustettiin vastaamaan joustavasti avustettavien maiden erityisiin ja erilaisiin tarpeisiin; antaessaan apua yhteisössä ammatillisesta koulutuksesta saadun kokemuksen perusteella säätiön on toimittava yhdessä alueellisten, kansallisten, julkisten ja yksityisten tahojen kanssa yhteisössä ja kolmansissa maissa ja harjoitettava toimintaansa läheisessä yhteistyössä kansallisten ja kansainvälisten laitosten kanssa; toimintaan voivat osallistua myös kolmannet maat, jotka ovat sitoutuneet yhteisön kanssa avun antamiseen ammattikoulutuksen alalla; säätiön ja muiden yhteisön toimien välinen johdonmukaisuus ja täydentävyys on varmistettava,

7) säätiön tietoa ja suoria kokemuksia avunsaajamaiden erityisvaatimuksista ja olosuhteista ammattikoulutuksen ja henkilöresurssien kehityksen alalla voidaan hyödyntää käyttökelpoisella tavalla määritettäessä yhteisön tukipolitiikkaa, jonka tarkoituksena on uudistaa avunsaajamaiden ammattikoulutusjärjestelmiä,

8) ammattikoulutusjärjestelmien täytäntöönpanon on annettava säätiölle mahdollisuus innovatiivisten suunnitelmien kokeiluun ja hyvien kokemusten vaihtoon,

9) säätiötä varten laadituissa institutionaalisissa puitteissa yhteisön kokemukset voidaan saattaa myös Välimeren alueen kumppanuusmaiden käyttöön,

10) komission olisi oltava asianmukaisesti edustettuna säätiön hallituksessa säätiön toiminta-alan laajentamisen vuoksi tämän muuttamatta kuitenkaan hallituksen toimivaltuuksia tai sen äänestyssääntöjä ja lisäämättä komission edustajien äänimäärää,

11) säätiön toimintaa voidaan tehostaa liitännäistoimenpiteillä; yhteisön tasolla määritettyjen yleisten suuntaviivojen ansiosta säätiön toiminta voidaan tehokkaasti yhdenmukaistaa kumppanuusvaltioita koskevien hyväksyttyjen yhteisön politiikkojen kanssa,

12) yhteistyö yhteisön muiden toimivaltaisten elinten kanssa mahdollistaa voimavarojen tehokkaan käytön, ja sitä olisi vahvistettava synergian hyödyntämiseksi; komissio voi tehokkaasti edistää sitä omalta osaltaan, ja

13) säätiön hallituksen päätöksentekovaltaa vahvistetaan luomalla läheisempi yhteys säätiön työohjelman ja sen talousarvion välille ja erityisesti hyväksymällä molemmat asiakirjat yhteensovitetulla menettelyllä ja yhdistämällä säätiön kulut kiinteästi sen toimintaan,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 1360/90 seuraavasti:

1) Korvataan 1 artiklan 1 kohta seuraavasti:

"Tällä asetuksella perustetaan Euroopan koulutussäätiö, jäljempänä `säätiö`, jonka tavoitteena on edistää ammatillisen koulutuksen järjestelmien kehittämistä:

- niissä Keski- tai Itä-Euroopan maissa, jotka neuvosto on nimennyt taloudellisen avun saajiksi joko asetuksessa (ETY) N:o 3906/89 tai missä tahansa muussa myöhemmin annetussa asiaa koskevassa säädöksessä,

- itsenäisissä entisen Neuvostoliiton valtioissa ja Mongoliassa, jotka ovat edunsaajia talouden tervehdyttämiseksi ja vakiinnuttamiseksi toteutetussa avustusohjelmassa asetuksen (Euratom, EY) N:o 1279/96 tai minkä tahansa myöhemmin annetun asiaa koskevan säädöksen mukaisesti ja

- Välimeren alueen kolmansissa maissa ja alueilla, jotka ovat taloudelliseen ja yhteiskunnalliseen rakenneuudistukseensa liittyvien rahoituksellisten ja teknisten toimenpiteiden edunsaajina asetuksen (EY) N:o 1488/96 tai minkä tahansa myöhemmin annetun asiaa koskevan säädöksen mukaisesti.

Näitä maita nimitetään `jäljempänä avustuskelpoisiksi maiksi`."2) Korvataan 2 artikla seuraavasti:

"2 artikla

Soveltamisala

Yhteisön tasolla määritettyjen yleisten suuntaviivojen mukaisesti säätiö toimii koulutuksen alalla, joka käsittää ammatillisen perus- ja täydennyskoulutuksen sekä nuorten ja aikuisten uudelleenkoulutuksen ja erityisesti johtamiskoulutuksen."3) Korvataan 3 artiklan johdantolause seuraavasti:

"Saavuttaakseen 1 artiklassa tarkoitetut tavoitteensa säätiö hallitukselle annettuja toimivaltuuksia noudattaen ja yhteisön tasolla määritettyjen yleisten suuntaviivojen mukaisesti:".

4) Korvataan 3 artiklan c alakohdan kolmas luetelmakohta seuraavasti:

"- toteuttaa komission tai avunsaajamaiden ja hallituksen yhteisestä pyynnöstä komission ja yhden tai useamman avunsaajamaan hyväksymiä ammattikoulutusohjelmia osana yhteisön näiden maiden avustamistoimia, käyttäen hyväkseen poikkitieteellisiä asiantuntijaryhmiä, jotka ovat läheisessä yhteistyössä asianomaisten maiden toimivaltaisten viranomaisten kanssa ja käyttävät aktiivisesti hyväkseen yhteisön kokemuksia ammattikoulutusohjelmista; säätiön hallinnoimien hankkeiden valinnassa etusija annetaan hankkeille, joilla on innovatiivista arvoa ja - hakijamaiden osalta - jotka liittyvät välittömästi yhteisön ohjelmiin ammattikoulutuksen alalla,".

5) Korvataan 3 artiklan e alakohta seuraavasti:

"e) myöntää hallitukselle valtuudet vahvistaa tarjouskilpailumenettelyt niiden hankkeiden osalta, joita säätiö on rahoittanut tai joiden rahoitukseen se on osallistunut, ottaen aiheellisella tavalla huomioon asetuksessa (ETY) N:o 3906/89 ja erityisesti sen 7 artiklassa, asetuksessa (Euratom, EY) N:o 1279/96 ja erityisesti sen 6 ja 7 artiklassa, asetuksessa (EY) N:o 1488/96 ja erityisesti sen 8 artiklassa tai muussa asiaa koskevassa myöhemmin annetussa säädöksessä vahvistetut menettelyt;".

6) Korvataan 4 artiklan 1 kohdan toinen alakohta seuraavasti:

"Säätiö huolehtii komission tukemana yhteistyöstä muiden yhteisön elinten, erityisesti Cedefopin, kanssa."7) Korvataan 5 artiklan 1 kohdan ensimmäinen alakohta seuraavasti:

"1.Säätiöllä on hallitus, joka muodostuu kunkin jäsenvaltion yhdestä edustajasta ja kolmesta komission edustajasta."8) Korvataan 5 artiklan 4 kohdan kolmas alakohta seuraavasti:

"Kullakin jäsenvaltiota edustavalla hallituksen jäsenellä on yksi ääni. Komission edustajilla on yhteisesti yksi ääni."9) Korvataan 5 artiklan 7 kohta seuraavasti:

"7.Hallitus käsittelee komission kanssa alustavan ehdotuksen seuraavan vuoden toimintasuunnitelmaksi säätiön johtajan laatiman luonnoksen pohjalta viimeistään 30 päivänä marraskuuta. Toimintasuunnitelma hyväksytään lopullisesti kunkin varainhoitovuoden alussa kolmivuotissuunnitelman rajoissa. Ohjelmaa voidaan tarvittaessa mukauttaa vuoden aikana saman menettelyn mukaisesti yhteisöjen politiikkojen suuremman tehokkuuden varmistamiseksi.

Vuosisuunnitelmaan sisältyviin hankkeisiin ja toimiin liitetään arvio välttämättömistä kuluista ja henkilökuntaa ja budjettivaroja koskevista määrärahoista."10) Korvataan 6 artiklan 1 kohdan toinen alakohta seuraavasti:

"Neuvoa-antavan kokouksen jäsenet valitaan koulutusalan ja muiden säätiön työhön liittyvien alojen asiantuntijoiden joukosta siten, että otetaan huomioon tarve taata työmarkkinaosapuolten, komission, koulutusapua tarjoavien kansainvälisten järjestöjen ja avustuskelpoisten maiden edustajien mukaantulo."11) Korvataan 6 artiklan 2 kohta seuraavasti:

"2.Hallitus pyytää nimitysehdotuksia:

- jokaiselta jäsenvaltiolta,

- jokaiselta avustuskelpoiselta maalta,

- komissiolta,

- Euroopan tason työmarkkinaosapuolilta, jotka ovat jo mukana yhteisön toimielinten toiminnassa ja

- asianmukaisilta kansainvälisiltä järjestöiltä."12) Korvataan 7 artiklan 1 kohta seuraavasti:

"1.Hallitus nimittää säätiön johtajan komission ehdotuksesta viisi vuotta kestäväksi kaudeksi. Toimikautta voidaan jatkaa yhden kerran enintään viidellä vuodella.

Johtaja on vastuussa:

- hallituksen ja kaikkien hallituksen asettamien tilapäisten työryhmien tehtävien valmistelusta ja organisoinnista ja erityisesti säätiön vuosittaisen toimintasuunnitelmaesityksen valmistelusta yhteisön tasolla määritettyjen yleisten suuntaviivojen mukaisesti,

- säätiön päivittäisestä hallinnosta,

- tulo- ja menotaulukoiden valmistelusta ja säätiön talousarvion toteuttamisesta,

- tässä asetuksessa säädettyjen kertomusten valmistelusta ja julkaisemisesta,

- kaikista henkilöstöä koskevista kysymyksistä,

- edellä 3 artiklassa sekä 5 artiklan 7 kohdassa tarkoitetussa toimintasuunnitelmassa määrättyjen tehtävien täytäntöönpanosta,

- hallituksen päätösten ja säätiön toimintaa varten asetettujen suuntaviivojen täytäntöönpanosta."13) Korvataan 8 artikla seuraavasti:

"8 artikla

Yhteydet muihin yhteisön toimiin

Komissio varmistaa toimimalla yhteistyössä hallituksen kanssa, ja tarvittaessa asetuksen (ETY) N:o 3906/89 9 artiklassa, asetuksen (Euratom, EY) N:o 1279/96 8 artiklassa ja asetuksen (EY) N:o 1488/96 11 artiklassa tai muussa asiaa koskevassa myöhemmin annetussa säädöksessä säädettyjä menettelyjä noudattaen, säätiön työskentelyn ja muiden yhteisössä ja avustuskelpoisille maille annettavan avun yhteydessä toteutettujen yhteisön tason toimien välisen johdonmukaisuuden ja tarvittaessa niiden täydentävyyden ottaen huomioon erityisesti Tempus-ohjelman mukaiset toimet sekä muut yhteisön tasolla täytäntöön pannut koulutusta koskevat ohjelmat ja toimet Med-Campus mukaan lukien."14) Korvataan 10 artiklan 4 kohta seuraavasti:

"4)Saatuaan lausunnon komissiolta hallitus vahvistaa jokaisen varainhoitovuoden alussa säätiön talousarvion yhdessä toimintasuunnitelman kanssa mukauttamalla sen säätiölle myönnettyihin rahoitusosuuksiin ja muista lähteistä tuleviin varoihin. Säätiön palveluksessa asianomaisen varainhoitovuoden aikana oleva henkilöstö eritellään talousarviossa lukumäärän, luokan ja kategorian mukaan."15) Korvataan 16 artiklan 1 kohdan ensimmäinen alakohta seuraavasti:

"1. Säätiön toimintaan voivat osallistua maat, jotka eivät ole yhteisön jäsenvaltioita, mutta jotka ovat sitoutuneet yhteisön ja jäsenmaiden kanssa koulutusavun antamiseen 1 artiklassa määritetyille avustuskelpoisille maille sellaisten järjestelyiden perusteella, jotka on kirjattava yhteisön ja niiden välisiin sopimuksiin perustamissopimuksen 228 artiklassa määrätyn menettelyn mukaisesti."16) Korvataan 17 artikla seuraavasti:

"17 artikla

Valvonta- ja arviointimenettely

Neuvoteltuaan hallituksen kanssa komissio määrää menettelystä säätiön työn aikana saatujen kokemusten valvomiseksi ja arvioimiseksi. Tämä menettely annetaan ulkopuolisten asiantuntijoiden tehtäväksi. Komissio antaa tämän menettelyn ensimmäiset tulokset tiedoksi kertomuksessa, jonka se jättää Euroopan parlamentille, neuvostolle ja talous- ja sosiaalikomitealle ennen 31 päivää joulukuuta 2000 ja sen jälkeen joka kolmas vuosi."

2 artikla

Tämä asetus tulee voimaan kahdeksantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 17 päivänä heinäkuuta 1998.

Neuvoston puolesta

W. RUTTENSTORFER

Puheenjohtaja

(1) EYVL C 156, 24.5.1997, s. 27

(2) EYVL C 104, 6.4.1998

(3) EYVL C 19, 21.1.1998, s. 45

(4) EYVL L 131, 23.5.1990, s. 1, asetus sellaisena kuin se on muutettuna asetuksella (EY) N:o 2063/94 (EYVL L 216, 20.8.1994, s. 9).

(5) EYVL L 375, 23.12.1989, s. 11, asetus sellaisena kuin se on muutettuna asetuksella (EY) N:o 753/96 (EYVL L 103, 26.4.1996, s. 5).

(6) EYVL L 165, 4.7.1996, s. 1

(7) EYVL L 189, 30.7.1996, s. 1